ત્યાં ભગવાન શંકરની એક સાતમી મૂર્તિનું દર્શન છે. શંકર કેવા છે? શંકર ગૌર છે અને પાર્વતીના પતિ અભીષ્ટ વરદાન દેનારા છે, અભીષ્ટ સિદ્ધિ દેનારા છે. આ મૂર્તિનું નામાભિધાન મારી વ્યાસપીઠ કરે છે કારુણિક શંકર, શિવનું રૂપ કેવું છે? ગૌર વર્ણ કેવો છે? એના માટે બે ઉપમા આપવામાં આવી-કુન્દ, ઇન્દુ. કુન્દ એક પુષ્પનું નામ છે, જે સફેદ હોય છે. અને તુલસીને ભગવાન શંકરના વિગ્રહને ગૌર કહેવાય છે એટલા માટે એક તો કહ્યું કે કુન્દ પુષ્પ જેવા ગૌર છે. પરંતુ ગોસ્વામીજીને સંતોષ ન થયો. એટલે ગૌર શરીર માટે એક બીજો શબ્દ યોજ્યો ‘ઇન્દુ.’ ઇન્દુ એટલે કે ચંદ્ર ગૌર છે. તો ગૌર પુષ્પની માફક અને ચંદ્રમાની માફક જેમનું શરીર સુંદર છે. અને જગતની માતા અંબિકા, જગદંબા, પરામ્બા, પાર્વતીના પતિ છે, જે અભીષ્ટ વરદાન આપનારા છે, સિદ્ધિ આપનારા છે. આગળ કહે છે, એ કારુણિક છે. ‘વિનયપત્રિકા’માં તુલસી કહે ‘કારુણિક રઘુરાઇ.’ ત્યાં પણ ‘કારુણિક’ શબ્દ આવ્યો. કારુણિકનો અર્થ છે કૃપાલુ, કરુણામય, કરુણારૂપ.